Document ID: 32009R0084

ΚΑΝΟΝΙΣΜΌΣ (ΕΚ) αριθ. 84/2009 ΤΗΣ ΕΠΙΤΡΟΠΉΣ
της 27ης Ιανουαρίου 2009
για τροποποίηση του κανονισμού (ΕΚ) αριθ. 1342/2003 περί ειδικών λεπτομερειών εφαρμογής του καθεστώς πιστοποιητικών εισαγωγής και εξαγωγής στον τομέα των σιτηρών και του ρυζιού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 161 παράγραφος 3, σε συνδυασμό με το άρθρο 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1342/2003 της Επιτροπής (2) προβλέπει στο άρθρο 8 προθεσμίες για την έκδοση των πιστοποιητικών εξαγωγής. Ειδικότερα, προβλέπει ότι η συνήθης προθεσμία έκδοσης του πιστοποιητικού για τα εξαγόμενα προϊόντα για τα οποία έχει καθοριστεί επιστροφή, ακόμη και μηδενική, είναι τρεις εργάσιμες ημέρες από την ημερομηνία υποβολής της αίτησης. Εντούτοις, η προθεσμία αυτή ενδέχεται να είναι υπερβολικά μεγάλη στις περιπτώσεις που η εξαγωγή των προϊόντων πρέπει να γίνει άμεσα. Είναι λοιπόν σκόπιμο, όταν οι επιχειρηματίες βρίσκονται στην κατάσταση αυτή, να υπάρχει δυνατότητα χορήγησης του πιστοποιητικού εξαγωγής, σε όσους υποβάλλουν σχετική αίτηση, την ίδια ημέρα που υποβάλλεται η αίτηση, ώστε να απλοποιηθούν οι διοικητικές διατυπώσεις.
(2)
Θα πρέπει ωστόσο να προβλεφθεί ότι η μείωση της προθεσμίας έκδοσης του πιστοποιητικού δεν έχει ως συνέπεια την εξασφάλιση στους εν λόγω επιχειρηματίες πλεονεκτήματος σε σχέση με τους υπόλοιπους επιχειρηματίες, ιδίως αν πρόκειται να καθοριστεί φόρος κατά την εξαγωγή εντός των τριών ημερών που έπονται της υποβολής της αίτησης. Για τον σκοπό αυτό, θα πρέπει να προβλεφθεί ότι η έκδοση του πιστοποιητικού εξαγωγής την ημέρα κατάθεσης της αίτησης δεν παρέχει στην περίπτωση αυτή δικαίωμα είσπραξης επιστροφής και ότι, σε περίπτωση που καθοριστεί φόρος πριν από την αποδοχή της διασάφησης εξαγωγής, ο εν λόγω φόρος θα εφαρμόζεται στα σχετικά προϊόντα.
(3)
Στο πλαίσιο αυτό, πρέπει επίσης να διευκρινιστεί η διάρκεια ισχύος του πιστοποιητικού του είδους αυτού και το απαιτούμενο ποσό για την εγγύηση.
(4)
Πρέπει, επομένως, να τροποποιηθεί αναλόγως ο κανονισμός (ΕΚ) αριθ. 1342/2003.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1342/2003 τροποποιείται ως εξής:
1.
Στο άρθρο 6, η παράγραφος 2 αντικαθίσταται από το ακόλουθο κείμενο:
«2. Κατά παρέκκλιση της παραγράφου 1, για τα προϊόντα που αναφέρονται στο παράρτημα ΙΙ, μέρος ΙΙ, σημείο Α του κανονισμού (ΕΚ) αριθ. 376/2008, η διάρκεια ισχύος των πιστοποιητικών εξαγωγής λήγει την εξηκοστή ημέρα από την έκδοσή τους, κατά την έννοια του άρθρου 22 παράγραφος 1 του εν λόγω κανονισμού, εφόσον δεν έχει καθοριστεί επιστροφή, με ή χωρίς προκαθορισμό, ή εφόσον τα προϊόντα αυτά εξάγονται χωρίς επιστροφή, σύμφωνα με το άρθρο 8 παράγραφος 3, του παρόντος κανονισμού».
2.
Στο άρθρο 8 προστίθεται η ακόλουθη παράγραφος 3:
«3. Κατά παρέκκλιση της παραγράφου 1, εκδίδονται πιστοποιητικά εξαγωγής για προϊόντα για τα οποία έχει καθοριστεί επιστροφή κατόπιν αιτήματος επιχειρηματία την ημέρα υποβολής της αίτησης, με την προϋπόθεση ότι στην αίτηση διευκρινίζεται ότι το πιστοποιητικό εκδίδεται χωρίς επιστροφή και ότι, αν κατά την αποδοχή της διασάφησης εξαγωγής υφίσταται φόρος κατά την εξαγωγή, ο φόρος αυτός επιβάλλεται στα εν λόγω προϊόντα. Κατόπιν αιτήματος, αναγράφεται στη θέση 20 του εκδιδόμενου πιστοποιητικού εξαγωγής μία από τις ενδείξεις του παραρτήματος Ια».
3.
Στο άρθρο 12 στοιχείο γ) προστίθεται το ακόλουθο σημείο iii:
«iii)
3 ευρώ ανά τόνο για τα προϊόντα για τα οποία εφαρμόζεται το άρθρο 8 παράγραφος 3».
4.
Το κείμενο που παρατίθεται στο παράρτημα του παρόντος κανονισμού παρεμβάλλεται ως παράρτημα Ια μετά το παράρτημα Ι.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιανουαρίου 2009.

Labels: 3
17